**СТРАНКА СЛОБОДЕ И ПРАВДЕ**

**Скупштина**

**Број: 68/22**

**Датум: 18.06.2022.**

**Београд**

На основу члана 23. став 1. тачка 1. Статута, Скупштина Странке слободе и правде, на III седници одржаној дана 18.06.2022., донела је

**О Д Л У К У**

**О УСВАЈАЊУ ИЗМЕНА И ДОПУНА**

**ПРОГРАМА СТРАНКЕ СЛОБОДЕ И ПРАВДЕ**

1. Скупштина усваја измене и допуне Програма Странке слободе и правде;
2. Скупштина овлашћује Председништво да може накнадно да донесе одлуку о измени Програма у мери неопходној за поступак регистрације пред Министарством државне управе и локалне самоуправе;
3. Програм Странке налази се у Прилогу ове одлуке и чини њен саставни део.

О б р а з л о ж е њ е

Дана 18.06.2022. године Председништво Странке покренуло је поступак промене Програма и упутило Скупштини Предлог измена и допуна, ради усклађивања Програма са промењеним програмским циљевима из члана 6. Предлога Статута Странке слободе и правде.

Скупштина Странке усвојила је предложене измене и допуне Програма.

Скупштина Странке овластила је Председништво да може накнадно доносити одлуке о измени односно усклађивању текста Програма, у мери у којој је то неопходно да би се Програм ускладио са Статутом, у поступку регистрације пред Министарством државне управе и локалне самоуправе, у складу са Законом о политичким странкама.

|  |  |  |
| --- | --- | --- |
|  |  | ПРЕДСЕДАВАЈУЋА |
|  |  | \_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  | Мила Поповић |

**П Р И Л О Г**

Доследна себи и грађанима, одлучна у борби за бољи живот свих,

Странка слободе и правде доноси:

**ПРОГРАМСКУ ПЛАТФОРМУ**

**СЛОБОДА** представља највећу вредност наше прошлости, садашњости и будућности.

Србија ће бити земља **ПРАВДЕ** у којој неће више бити „повлашћених“ и „недодирљивих“, односно потлачених и понижених. Неће бити подела на грађане првог и другог реда – закони морају бити једнаки за све.

Успоставићемо систем у коме ће судови и тужилаштва бити независни, снажни и ефикасни. Борба против криминала и корупције биће ефикасна и свеобухватна.

Србија је данас удаљенија од чланства у Европској унији него што је била 2012. године. Обновићемо процес стварних евроинтеграција како би грађани Србије што пре уживали права и стандарде које имају грађани Европске уније и како би Србија у најкраћем року постала пуноправни члан Европске уније.

Србија ће бити земља у којој су **сви њени грађани једнаки**, иако нису исти. Поштовање различитости, грађанских права и слобода без обзира на националну или верску припадност, сексуалну оријентацију, пол и род, инвалидитет – императив су пред којим су сва стечена права гарантована и не могу се смањивати, већ само увећавати.

Створићемо друштво у коме ће једино ограничење бити границе личних инспирација и мотива. Вратићемо снагу идеалима хуманости и солидарности који су данас исмевани и презриво одбачени као наивни и бескорисни.

Очување здраве животне средине и развој еколошке свести представља једну од наших највиших вредности. Србија ће бити земља која ће поносно и јединствено чувати своје природне ресурсе и своју животну средину за текуће и будуће генерације. Борићемо се за унапређење права лица са потешкоћама у развоју, особа са инвалитидететом и припадника свих осетљивих група.

Лустрација носилаца јавних функција који су се огрешили о људска права и слободе, једина је адекватна мера за спречавање да исти опет кандидују и буду бирани на мета одлучивања, од извршних, управних и надзорних органа, до правосудних функција и оних у сфери јавног информисања.

Носиоци јавних функција морају бити представници целине јавног интереса државе и да једнако заступају све грађане, али и да грађанима обезбеде једнакост пред законима и свим гранама власти.

Вођени идејама економског патриотизма, Србија ће бити држава поштених, одважних, марљивих и усправљених људи који живе у систему који их уважава, чује и подржава њихове напоре за стварањем бољег сутра.

Поносна на слободарску традицију, многовековну државност и антифашистичко наслеђе, Србија има снаге за нови почетак.

**МОЖЕ СРБИЈА!**

**Економија**

Гарантујемо:

* покретање инвестиционог циклуса вредног 2,5 милијарди евра годишње, у пољопривреди, енергетици, информационим технологијама, путној и комуналној инфраструктури и заштити животне средине, како би се унапредио квалитет живота грађана и омогућило запошљавање младих;
* привредни раст од најмање 5% БДП;
* оснивање Националног пољопривредног холдинга са 10 регионалних компанија и најмање 10.000 хектара под воћем и поврћем;
* оснивање Националне инвестиционе банке која ће улагати у стратешке индустрије, а прикупљање средстава вршити кроз улоге грађана уз тржишну каматну стопу;
* спровођење пореске реформе којом ће се увести прогресивно опорезивање дохотка грађана и смањивање пореза и доприноса на 60% нето зараде;
* повећање стопe опорезивања игара на срећу;
* укидање свих парафискалних намета;
* увођење пореских олакшица за донације и задужбинарство у здравству, култури и спорту;
* унапређење положаја радника кроз учешће представника запослених у органима управљања (најмање трећина чланова надзорног одбора за сва акционарска друштва и друге фирме са преко 100 запослених);
* увођење кривичне одговорности за послодавце који не плаћају редовно доприносе на зараде;
* несубвенционисање предузећа у којима радници имају минималну зараду нижу од 350 евра;
* враћање у државно власништво и забрану даље продаје природних ресурса;
* одузимање имовине која је прометована у коруптивном поступку.

**Образовање и спорт**

лица са потешкоћама у развоју, особа са инвалидитетом и припадника

свих осетљивих група;

лица са потешкоћама у развоју, особа са инвалидитетом и припадника

свих осетљивих група;

лица са потешкоћама у развоју, особа са инвалидитетом и припадника

свих осетљивих група;

Гарантујемо:

* модернизацију свих основношколских и средњошколских наставних програма;
* укидање дуалног средњошколског образовања;
* минималну плату за наставнике у вредности од 500 евра месечно;
* увођење обавезног средњошколског образовања, уз финансијску подршку социјално угроженим породицама које то данас не могу да обезбеде својој деци;
* бесплатне уџбенике за све основце и средњошколце;
* један бесплатан оброк у основним школама;
* свима доступно високо образовање;
* изградњу нових студентских домова у универзитетским градовима;
* ревизију и пооштравање услова за акредитацију свих високошколских установа;
* ревизију сумњивих диплома и звања;
* да ће спорт бити доступан свима, уз акценат на школски спорт, спорт за све и спорт особа са инвалидитетом.

**Здравство, рад и социјална заштита**

Гарантујемо:

* право на бесплатну примарну заштиту свих грађана, без обзира на то имају ли или не здравствену књижицу;
* минималне плате лекара од 1.000 евра и сразмерно повећање за остале запослене медицинске раднике;
* једнак приступ свих грађана свим нивоима здравствене заштите, без обзира на територијалне или друге административне баријере;
* увођење социјалних пензија од 100 евра месечно за све грађане старије од 70 година који су без примања;
* враћање незаконито умањених пензија;
* доношење националног програма за повратак људи који су отишли из Србије;
* формирање државног Алиментационог фонда за финансијску подршку самохраним родитељима након покретања бракоразводне парнице;
* посебну заштиту за труднице и породиље;
* финансирање више покушаја вантелесне оплодње од стране државе;
* доношење новог Закона о раду, праведнијег према радницима;
* усвајање закона којим ће се регулисати положај и права учесника ратова уз исплату законом утврђених дуговања која постоје према овој групацији.

**Правосуђе**

Гарантујемо:

* успостављање независног правосуђа у коме судије бирају судије, а тужиоци тужиоце;
* увођење Специјалног тужиоца за корупцију, организовани криминал и трговину утицајем, који ће бити независан, са овлашћењима да приводи, хапси и изриче забране обављања јавне функције до завршетка кривичног поступка;
* појачавање степена кривичне одговорности за корупцију државних функционера, функционера локалних органа власти и јавних предузећа, као квалификовано кривично дело без могућности условне осуде, уз трајну забрану обављања јавне функције.

**Култура и информисање**

Гарантујемо:

* повећање буџетских издвајања за културу и информисање на свим нивоима на 1% БДП-а;
* развој културе од националног значаја као есенцијалне потребе друштва, неусловљене тржиштем;
* пуну слободу медија, РЕМ састављен од ванстраначких личности, оспособљен за контролу електронских медија и одузимање националне фреквенције телевизијама које шире мржњу, пропагирају интересе неке политичке опције и једнострано информишу грађане;
* забрану рекламирања јавних предузећа са монополским положајем у медијима, осим сервисних информација важних за грађане;
* забрану медијског преношења активности државних функционера у предизборној кампањи;
* детаљно одређивање заступљености парламентарних странака на јавним сервисима и телевизијама са националном фреквенцијом;
* регулисање *ријалити* програма на начин да се дозволи емитовање тек након 22 сата, уз обавезу поштовања медијских закона по питању садржаја;
* успостављање Савета за штампу као званичног еснафског тела – у случају три опомене Савета за штампу у току календарске године, штампани медиј неће моћи да се пријави за пројектно финансирање на јавним конкурсима.

**Заштита животне средине**

Гарантујемо:

* издвајање најмање 1% БДП-а за заштиту животне средине;
* стварање јединствене Агенције за заштиту животне средине са извршним овлашћењима, која ће омогућити санирање и регулисање депонија и контролу предузећа која експлоатишу природне ресурсе, уз могућност моменталног привременог затварања погона за које се утврди да нарушавају животну средину;
* заустављање изградње свих мини-хидроцентрала до изналажења начина да се не угрожава животна средина;
* доношење Закона о заштити домаћих животиња и кућних љубимаца од злостављања и експеримената, као и одговорности власника за однос према природи и друштву;
* забрану коришћења генетских модификација за потребе исхране, као и производњу такве хране;
* примену алтернативних извора енергије – ветра, сунца, воде, биоенергетских материјала и строгу забрану производње нуклеарне енергије.

**Безбедност**

Гарантујемо:

* потпуну деполитизацију сектора безбедности и суштински цивилну контролу, која ће за резултат имати стварање система безбедности ван домашаја партијског утицаја, како би сектор безбедности био стручан, професионалан, у служби државе, не власти;
* реформу сектора безбедности и формирање јединствене обавештајне агенције;
* отварање досијеа служби безбедности и утврђивање злоупотреба у сектору безбедности у претходном периоду;
* побољшање материјалног положаја свих припадника сектора безбедности;
* очување независности, суверености и војне неутралности Републике Србије;
* задржавање професионалног карактера Војске Србије уз јачање активне резерве и побољшање материјално-техничке опремљености.

**Спољна политика**

Гарантујемо:

* развијање најбољих могућих односа у региону, што подразумева елиминисање свих ставки са листе отворених питања;
* одржавање и јачање односе са ЕУ и САД;
* заштиту права и интереса српског народа у региону, побољшавање његовог положаја, као и неговање и развој посебних веза са Републиком Српском.

**Косово и Метохија**

Гарантујемо:

* поштовање Устава Републике Србије, као и резолуције Савета безбедности Уједињених нација 1244;
* доношење Декларације о помирењу српског и албанског народа, коју усвајају обе скупштине, а која ће омогућити: потпуну слободу кретања, развој економских односа, несметану сарадњу у областима науке, културе, здравства, спорта, образовања, заштите имовинских права, као и сарадњу полиција и тужилаштава, у циљу смањења тензија и стопе криминала;
* одговоран однос према КиМ, без злоупотреба у дневно-политичке сврхе и предизборне манипулације;
* политику побољшања услова за опстанак нашег народа, повратак расељених лица и заштиту нашег верског и културног наслеђа.

**Војводина**

Гарантујемо:

* поштовање аутономије Војводине као неодвојивог дела Републике Србије;
* залагање за функционалну администрацију АП Војводине, са не више од шест секретаријата: пољопривреду, финансије, образовање и мањинска питања, инфраструктуру, привреду и регионални развој, здравство и социјалну заштиту;
* очување АП Војводине као територијалне аутономије, базиране на историјским, грађанским и привредним факторима, не етничким, те као такве, гаранције за спречавање сваког етничког партикуларизма и сепаратизма;
* доношење одлука АП Војводине и успостављање њених органа у областима одређеним Уставом и законом.

**Државна управа и локална самоуправа**

Гарантујемо:

* директан избор градоначелника и председника општина;
* веће буџете и надлежности за локалне самоуправе;
* децентрализацију јавних прихода;
* омогућавање дијаспори да гласа путем поште или електронским путем;
* реформу јавног сектора кроз усвајање стратегије развоја и програма пословања за сваку област и јавно предузеће;
* укидање забране запошљавања;
* запошљавање јавних службеника искључиво путем јавних конкурса;
* увођење транспарентног система награђивања и напредовања запослених на основу резултата.

**Може Србија.**

Србија има људе који данас по  свету, уместо  у Србији, показују изванредне резултате.

Наш циљ је да поставимо систем који ће о људима бринути, а не терати их, државу у којој ће млади желети да остану и остваре се у њој, а не да оду.

Наш задатак је слободна и праведна Србија, уређена држава са ефикасним јавним службама у којој су закони исти за све и сви имају шансу.

Наша визија је јасна. Србија ће бити одговорна држава њених грађана, којој ће лични напредак сваког човека бити почетак и крај сваке политике.

Србија ће бити држава слободе и правде. Држава  којом ћемо се поносити.

**Може Србија.**